**Povzetek revizijskega poročila *Oblikovanje, določanje in nadziranje cen obveznih občinskih gospodarskih javnih služb varstva okolja v Občini Kanal ob Soči***

Računsko sodišče je izvedlo revizijo učinkovitosti poslovanja Občine Kanal ob Soči pri reguliranju cen storitev obveznih občinskih gospodarskih javnih služb varstva okolja v obdobju od leta 2008 do leta 2012 in pri tem ocenjevalo, ali je Občina Kanal ob Soči zagotovila ustrezen normativni okvir za oblikovanje cen obveznih občinskih gospodarskih javnih služb varstva okolja, ali je ustrezno določala cene obveznih občinskih gospodarskih javnih služb varstva okolja in ali jih je ustrezno nadzorovala. Računsko sodišče meni, da Občina Kanal ob Soči v obdobju od leta 2008 do leta 2012 ni učinkovito regulirala cen storitev obveznih občinskih gospodarskih javnih služb varstva okolja.

Občina Kanal ob Soči ni zagotovila ustreznega normativnega okvira za oblikovanje cen storitev obveznih občinskih gospodarskih javnih služb varstva okolja. Z občinskimi predpisi ni določila načina in postopka za oblikovanje cen storitev gospodarskih javnih služb varstva okolja, zaradi česar ni zagotovila preglednih finančnih odnosov z izvajalci gospodarskih javnih služb in mehanizma za uravnavanje prihodkov in stroškov gospodarskih javnih služb varstva okolja ter za preprečevanje tveganja za dodeljene nedovoljene državne pomoči izvajalcem gospodarskih javnih služb. Občina Kanal ob Soči do konca leta 2012 ni uskladila odlokov o načinu izvajanja posamezne gospodarske javne službe varstva okolja s predpisano metodologijo za oblikovanje cen storitev teh gospodarskih javnih služb. Z odloki o načinu izvajanja posamezne gospodarske javne službe varstva okolja je prenesla na izvajalce gospodarskih javnih služb nekatere naloge občine, ob tem pa ni določila načina in vira financiranja teh nalog iz proračuna občine ter obenem ni izkazala, da so stroški izvajanja teh nalog bremenili proračun. Brez pravne podlage v predpisih je določila obvezno plačilo priklopa (priključitve) na javni vodovod in javno kanalizacijo ter stroške kontroliranja internih čistilnih naprav.

Občina Kanal ob Soči ni ustrezno določala cen storitev gospodarskih javnih služb varstva okolja. S splošnim aktom ni opredelila cenovne politike in postopka za nadzor financiranja in določitev cen storitev gospodarskih javnih služb.

Občina Kanal ob Soči ni ustrezno nadzirala cen storitev gospodarskih javnih služb varstva okolja , saj ni spremljala, analizirala in kontrolirala medletnih ali letnih računovodskih predračunov in obračunov izvajanja gospodarskih javnih služb varstva okolja ter ni ocenjevala upravičenosti stroškov in prihodkov in ugotavljala dobička ali izgube posamezne gospodarske javne službe varstva okolja in s tem obsega potrebnega sofinanciranja teh gospodarskih javnih služb iz splošnega dela občinskega proračuna. Poleg tega tudi ni ugotavljala ekonomske cene in ocenjevala primernosti veljavnih cen storitev teh gospodarskih javnih služb varstva okolja.

Računsko sodišče je od Občine Kanal ob Soči zahtevalo *predložitev odzivnega poročila*, v katerem mora izkazati popravljalne ukrepe za odpravo ugotovljenih nesmotrnosti, podalo pa je tudi *priporočila* za vzpostavitev učinkovitejšega sistema reguliranja cen storitev gospodarskih javnih služb.

Ljubljana, 19. januarja 2018